Efterskoleforeningens Høringssvar på

**Bekendtgørelse om aflysning af prøver og andre midlertidige foranstaltninger i grundskolen, de gymnasiale uddannelser, gymnasiale fag i eux-forløb samt i almen voksenuddannelse som led i den gradvise og kontrollerede åbning af skoler og institutioner ved forebyggelsen og afhjælpningen i forbindelse med covid-19**

D. 20. april 2020

Kære Camilla Abel Trier/Børne- og Undervisningsministeriet

Efterskoleforeningen takker for muligheden for at kommentere på høringsudkastet til bekendtgørelse om aflysning af prøver.

Efterskoleforeningen er positive overfor, at man som konsekvens af den helt særlige situation, som alle elever og skoler står i pga. corona-krisen har valgt at aflyse alle 9. og 10. klasses-prøver og som konsekvens heraf ophøjer de afsluttende standpunktskarakterer til prøvekarakterer, hvor det er nødvendigt. Foreningen finder tidspunktet for afgivelsen af karakterne rimelig. Det er fint, at karakterafgivelsen er skubbet frem til juni, så der er god tid til at vurdere eleverne.

Til gengæld stiller vi os meget uforstående overfor, at man ikke også har valgt at aflyse optagelsesprøverne til de gymnasiale uddannelser og fundet en anden måde, hvorpå elever, der ikke er erklæret uddannelsesparate*,* kan vurderes egnet til optagelse på en gymnasial uddannelse.

Vi vil gerne opfordre til, at ministeriet finder en løsning, så der bliver parallelitet mellem de forskellige prøver, der skulle afvikles i foråret, og så man undgår en urimelig forskelsbehandling af elever, der har valgt at gå på en prøvefri skole. Vi foreslår, at man i dette særlige år, bruger den metode, der var gældende før 2019, hvor det var en lokal beslutning på uddannelsesinstitutionen, om en elev kunne optages.

Hvis ministeriet fastholder, at eleverne fra bl.a. de prøvefrie skoler, *skal* til optagelsesprøve, vil vi opfordre til, at der bliver mulighed for at skubbe deltagelsen til en af de senere prøver i juni, fremfor at eleverne allerede om 14 dage skal til optagelsesprøve. Det fremgår ikke klart, hvorvidt det er en mulighed, og hvis det er tilfældet, bør det kommunikeres klart og tydeligt til alle potentielle deltagere.

Da alle andre prøver er aflyst pga. coronakrisen, har der været en berettiget forventning om, at man også her ville finde alternative måder at vurdere eleverne på, og derfor er det kommet som en overraskelse for både elever og skoler, at de allerede skal til prøve d. 29. april.

Derudover har vi følgende korte kommentarer:

Til § 13, stk. 9

Foreningen tænker, at det er en forglemmelse, at ”prøvefrie kurser på efterskoler” ikke er nævnt sammen med de prøvefrie friskoler og prøvefrie private grundskoler. Det samme gælder frie fagskoler i det omfang, de har prøvefrie forløb.

Til § 17, stk. 2

Vi foreslår, at det tilføjes, at for skoler, der selv forestår vejledningen, skal vurderingen ikke ske i samarbejde med kommunalbestyrelsen. Efterskolerne, der typisk selv forestår vejledningen, kan godt foretage denne vurdering selv.

**Med venlig hilsen**

**Mette Hjort-Madsen**

**Vicedirektør**

**Efterskolerne**

Farvergade 27 H, 2.

1463 København K

Tlf. 33 17 97 61 (direkte)

[https://www.efterskolerne.dk](https://www.efterskolerne.dk/)